CELEX: 32019D0969
Language: hr
Date: 2019-02-22 00:00:00
Title: Delegirana odluka Komisije (EU) 2019/969 оd 22. veljače 2019. o alatu kojim se podnositeljima zahtjeva omogućuje da daju ili povlače privolu za dodatno razdoblje zadržavanja njihova dosjea zahtjeva u skladu s člankom 54. stavkom 2. Uredbe (EU) 2018/1240 Europskog parlamenta i Vijeća (Tekst značajan za EGP.)

13.6.2019   
               
               
                  HR
               
               
                  Službeni list Europske unije
               
               
                  L 156/10
               
            
         DELEGIRANA ODLUKA KOMISIJE (EU) 2019/969
         оd 22. veljače 2019.
         o alatu kojim se podnositeljima zahtjeva omogućuje da daju ili povlače privolu za dodatno razdoblje zadržavanja njihova dosjea zahtjeva u skladu s člankom 54. stavkom 2. Uredbe (EU) 2018/1240 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         Uzimajući u obzir Uredbu (EU) 2018/1240 Europskog parlamenta i Vijeća od 12. rujna 2018. o uspostavi europskog sustava za informacije o putovanjima i odobravanje putovanja (ETIAS) i izmjeni uredaba (EU) br. 1077/2011, (EU) br. 515/2014, (EU) 2016/399, (EU) 2016/1624 i (EU) 2017/2226 (1), a posebno njezin članak 54. stavak 2. peti podstavak,
         budući da:
         
                     (1)
                  
                  
                     Uredbom (EU) 2018/1240 uspostavljen je europski sustav za informacije o putovanjima i odobravanje putovanja (ETIAS) kao sustav za državljane trećih zemalja izuzete od obveze posjedovanja vize pri prelasku vanjskih granica. Njome su utvrđeni uvjeti i postupci za izdavanje ili odbijanje odobrenja putovanja.
                  
               
                     (2)
                  
                  
                     Svaki dosje zahtjeva briše se po isteku razdoblja valjanosti odobrenja putovanja. U svrhu olakšavanja podnošenja novog zahtjeva nakon isteka tog razdoblja, podnositelji zahtjeva mogu dati privolu da se razdoblje pohrane dosjea zahtjeva produlji za tri godine. Odlukom bi trebalo utvrditi uvjete pod kojima podnositelji zahtjeva mogu dati i povući privolu s pomoću namjenskog alata.
                  
               
                     (3)
                  
                  
                     Nakon dodjele odobrenja u sustavu ETIAS, alat za davanje privole trebao bi biti dostupan na za to predviđenim javnim internetskim stranicama, preko aplikacije za mobilne uređaje i putem sigurne poveznice.
                  
               
                     (4)
                  
                  
                     Alat za davanje privole trebao bi omogućiti potvrđivanje identiteta podnositelja zahtjeva. Stoga je potrebno utvrditi zahtjeve u pogledu autentifikacije za pristup alatu za davanje privole te za jamčenje sigurnog pristupa, uključujući uporabom jedinstvene oznake. Alat za davanje privole trebao bi podnositeljima zahtjeva omogućiti uvid u podatke koji se čuvaju, prije nego što daju ili povuku privolu, te bi u njemu trebalo navesti na koji se način daje ili povlači privola.
                  
               
                     (5)
                  
                  
                     Trebalo bi utvrditi komunikacijske kanale alata za davanje privole sa središnjim sustavom ETIAS-a. Nadalje, trebalo bi utvrditi format poruka, standarde i protokole te sigurnosne zahtjeve.
                  
               
                     (6)
                  
                  
                     U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska nije sudjelovala u donošenju Uredbe (EU) 2017/2226 Europskog parlamenta i Vijeća (2) te ona za nju nije obvezujuća niti se na nju primjenjuje. Međutim, imajući u vidu da se Uredba (EU) 2018/1240 temelji na schengenskoj pravnoj stečevini, Danska je 21. prosinca 2018. u skladu s člankom 4. tog Protokola obavijestila da je odlučila prenijeti Uredbu (EU) 2018/1240 u svoje nacionalno zakonodavstvo.
                  
               
                     (7)
                  
                  
                     Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.
                  
               
                     (8)
                  
                  
                     Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.
                  
               
                     (9)
                  
                  
                     U pogledu Islanda i Norveške ova Odluka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine (5), koje pripadaju području iz članka 1. točke A Odluke Vijeća 1999/437/EZ (6).
                  
               
                     (10)
                  
                  
                     U pogledu Švicarske ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (7), koje pripadaju području iz članka 1. točke A Odluke Vijeća 1999/437/EZ u vezi s člankom 3. Odluke Vijeća 2008/146/EZ (8).
                  
               
                     (11)
                  
                  
                     U pogledu Lihtenštajna ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (9), koje pripadaju području iz članka 1. točke A Odluke 1999/437/EZ u vezi s člankom 3. Odluke Vijeća 2011/350/EU (10).
                  
               
                     (12)
                  
                  
                     Provedeno je savjetovanje s Europskim nadzornikom za zaštitu podataka 28. siječnja 2019. te je on dao mišljenje 8. veljače 2019.,
                  
               DONIJELA JE OVU ODLUKU:
         
            Članak 1.
            Pristup alatu za davanje privole
            Alat za davanje privole mora biti dostupan preko:
            
                        (a)
                     
                     
                        za to predviđene javne internetske stranice iz članka 16. Uredbe (EU) 2018/1240;
                     
                  
                        (b)
                     
                     
                        aplikacije za mobilne uređaje iz članka 16. Uredbe (EU) 2018/1240;
                     
                  
                        (c)
                     
                     
                        poveznice dostavljene ETIAS-ovom uslugom elektroničke pošte iz članka 6. stavka 2. točke (f) Uredbe (EU) 2018/1240.
                     
                  
         
            Članak 2.
            Dvostruka provjera autentičnosti za pristup alatu za davanje privole
            
               1.   Za povezivanje s alatom za davanje privole upotrebljava se dvostruka provjera autentičnosti.
            
            
               2.   Prva provjera autentičnosti sastoji se od unosa sljedećih podataka:
               
                           (a)
                        
                        
                           broja zahtjeva;
                        
                     
                           (b)
                        
                        
                           broja putne isprave;
                        
                     
            
               3.   Ako podnositelj zahtjeva ne navede svoj broj zahtjeva, prva se provjera sastoji od unosa sljedećih podataka:
               
                           (a)
                        
                        
                           broja putne isprave;
                        
                     
                           (b)
                        
                        
                           zemlje izdavanja putne isprave odabirom s popisa;
                        
                     
                           (c)
                        
                        
                           datuma izdavanja i datum isteka valjanosti putne isprave;
                        
                     
                           (d)
                        
                        
                           imena oba roditelja.
                        
                     
            
               4.   Broj zahtjeva je broj koji se podnositeljima zahtjeva dostavlja putem ETIAS-ove usluge elektroničke pošte nakon podnošenja zahtjeva. Ostali podaci iz stavka 2. ili stavka 3. koje dostavi podnositelj zahtjeva moraju biti jednaki onima koje je naveo u obrascu za zahtjev.
            
            
               5.   Druga provjera autentičnosti sastoji se od jedinstvene oznake koja se unosi u alat za davanje privole.
            
            
               6.   Nakon dostavljanja informacija iz stavka 2. ili stavka 3. jedinstvena oznaka iz stavka 4. automatski se izrađuje i šalje podnositelju zahtjeva uslugom elektroničke pošte iz članka 6. stavka 2. točke (f) Uredbe (EU) 2018/1240.
            
            
               7.   Valjanost jedinstvene oznake istječe nakon kratkog vremenskog razdoblja. Slanjem nove jedinstvene oznake poništavaju se jedinstvene oznake koje su prethodno dostavljene podnositelju zahtjeva.
            
            
               8.   Jedinstvena oznaka šalje se na adresu e-pošte navedenu u podnesenom zahtjevu.
            
            
               9.   Jedinstvena oznaka može se upotrijebiti samo jednom.
            
         
         
            Članak 3.
            Uvid u podatke s pomoću alata
            
               1.   Za potrebe davanja ili povlačenja privole za produljenje razdoblja pohrane dosjea zahtjeva, podnositelj zahtjeva preko alata dobiva obavijest o podacima koji će se čuvati ili izbrisati.
            
            
               2.   Prije davanja privole podnositelj zahtjeva ima pristup:
               
                           (a)
                        
                        
                           verziji obrasca zahtjeva namijenjenoj samo za čitanje te dostavljenim osobnim podacima
                        
                     
                           (b)
                        
                        
                           verziji dodatne dostavljene dokumentacije ili informacija namijenjenoj samo za čitanje
                        
                     
                           (c)
                        
                        
                           te verziji podataka koji su dodani u dosje zahtjeva na temelju članka 39. stavka 1. točaka (a), (c) i (d) Uredbe (EU) 2018/1240, nakon odluke o izdavanju odobrenja.
                        
                     
            
               3.   Prije davanja privole podnositelj zahtjeva obavješćuje se o:
               
                           (a)
                        
                        
                           činjenici da će se, u slučaju davanja privole, dosje zahtjeva čuvati tijekom dodatnog razdoblja od tri godine od isteka razdoblja valjanosti odobrenja putovanja;
                        
                     
                           (b)
                        
                        
                           činjenici da se privola može povući u bilo kojem trenutku tijekom dodatnog razdoblja zadržavanja;
                        
                     
                           (c)
                        
                        
                           činjenici da se podaci čuvaju radi lakšeg podnošenja novog zahtjeva;
                        
                     
                           (d)
                        
                        
                           činjenici da se podaci mogu upotrijebiti u skladu s člankom 71. točkom (o) Uredbe (EU) 2018/1240;
                        
                     
                           (e)
                        
                        
                           postupcima za ostvarivanje prava iz članaka 17. do 24. Uredbe (EU) br. 2018/1725 te podacima za kontakt službenika za zaštitu podataka Agencije za europsku graničnu i obalnu stražu, Europskog nadzornika za zaštitu podataka i nacionalnog nadzornog tijela države članice prvog planiranog boravka ako je odobrenje putovanja izdao središnji sustav ETIAS-a, ili odgovorne države članice ako je odobrenje putovanja izdala nacionalna jedinica ETIAS-a.
                        
                     
         
         
            Članak 4.
            Davanje privole
            
               1.   Privola se daje putem izjave s elektroničkim potpisom nakon što se označi odgovarajuće polje u alatu za davanje privole.
            
            
               2.   Nakon davanja privole podnositelj zahtjeva prima poruku e-pošte koja sadržava:
               
                           (a)
                        
                        
                           potvrdu o tome da će se dosje zahtjeva čuvati tijekom dodatnog razdoblja od tri godine od isteka razdoblja valjanosti odobrenja putovanja;
                        
                     
                           (b)
                        
                        
                           poveznicu na alat za davanje privole;
                        
                     
                           (c)
                        
                        
                           obavijest o tome da se podaci čuvaju radi lakšeg podnošenja novog zahtjeva i da se ti podaci mogu upotrijebiti u svrhe iz članka 71. točke (o) Uredbe (EU) 2018/1240;
                        
                     
                           (d)
                        
                        
                           obavijest o tome da se privola može povući u bilo kojem trenutku tijekom dodatnog razdoblja zadržavanja;
                        
                     
                           (e)
                        
                        
                           preporuku podnositelju zahtjeva da pohrani postojeći broj zahtjeva radi ponovne upotrebe dosjea zahtjeva koji se čuva za podnošenje novog zahtjeva.
                        
                     
         
         
            Članak 5.
            Povlačenje privole
            
               1.   Privola za čuvanje dosjea zahtjeva povlači se označivanjem odgovarajućeg polja u alatu za davanje privole.
            
            
               2.   Ako se privola povuče tijekom razdoblja valjanosti postojećeg odobrenja putovanja, podnositelju zahtjeva šalje se poruka e-pošte s potvrdom o tome da će se dosje zahtjeva izbrisati nakon isteka valjanosti postojećeg odobrenja putovanja.
            
            
               3.   Ako se privola povuče tijekom dodatnog razdoblja, podnositelju zahtjeva šalje se poruka e-pošte s potvrdom o tome da će se dosje zahtjeva izbrisati.
            
         
         
            Članak 6.
            Komuniciranje alata sa središnjim sustavom
            
               1.   Nakon davanja privole za čuvanje dosjea zahtjeva u skladu s člankom 54. Uredbe (EU) 2018/1240:
               
                           (a)
                        
                        
                           središnji sustav ETIAS-a preko sigurne mrežne usluge iz članka 6. stavka 2. točke (l) Uredbe (EU) 2018/1240 prima obavijest alata za davanje privole o davanju privole
                        
                     
                           (b)
                        
                        
                           središnji sustav ETIAS-a čuva dosje zahtjeva tijekom razdoblja od tri godine od isteka razdoblja valjanosti postojećeg odobrenja putovanja.
                        
                     
            
               2.   Nakon povlačenja privole za čuvanje dosjea zahtjeva u skladu s člankom 54. Uredbe (EU) 2018/1240:
               
                           (a)
                        
                        
                           središnji sustav ETIAS-a prima obavijest alata za davanje privole o povlačenju privole
                        
                     
                           (b)
                        
                        
                           središnji sustav ETIAS-a automatski briše dosje zahtjeva nakon isteka razdoblja valjanosti postojećeg odobrenja putovanja ili tijekom dodatnog razdoblja zadržavanja od tri godine, ako je privola povučena tijekom tog razdoblja.
                        
                     
            
               3.   Nakon isteka razdoblja zadržavanja dosjea zahtjeva on se automatski briše iz središnjeg sustava ETIAS-a u skladu s člankom 54. stavkom 3. Uredbe (EU) 2018/1240.
            
         
         
            Članak 7.
            Format poruke, standardi i protokoli
            Format poruka i protokoli koji se trebaju primjenjivati moraju biti uključeni u tehničke specifikacije iz članka 73. stavka 3. Uredbe (EU) 2018/1240.
         
         
            Članak 8.
            Posebna pitanja sigurnosti
            
               1.   Alat za davanje privole osmislit će se i primjenjivati na način koji će jamčiti tajnost, cjelovitost i dostupnost obrađenih podataka te osigurati neosporivost transakcija. Njegova tehnička i organizacijska primjena mora biti u skladu sa zahtjevima sigurnosnog plana ETIAS-a iz članka 59. stavka 3. Uredbe (EU) 2018/1240 te pravilima o zaštiti i sigurnosti podataka koji se primjenjuju na javnu internetsku stranicu i mobilne uređaje iz članka 16. stavka 10. Uredbe (EU) 2018/1240.
            
            
               2.   Alat za davanje privole mora se projektirati i izvesti tako da se spriječi nezakonit pristup. U tu svrhu ograničava se broj pokušaja pristupa alatu za davanje privole upotrebom istog broja putne isprave, istog broja zahtjeva ili iste jedinstvene oznake. Alat mora obuhvaćati i mjere zaštite kojima se provjerava je li korisnik ljudsko biće.
            
            
               3.   Alat za davanje privole mora imati i automatsku odjavu nakon nekoliko minuta neaktivnosti.
            
            
               4.   Dodatni detalji koji se odnose na povjerljivost, cjelovitost i dostupnost obrađenih podataka podliježu tehničkim specifikacijama iz članka 73. stavka 3. Uredbe (EU) 2018/1240.
            
         
         
            Članak 9.
            Evidencija
            
               1.   Alat za davanje privole vodi evidenciju o aktivnostima, koja sadržava:
               
                           (a)
                        
                        
                           podatke o autentifikaciji, uključujući podatak o tome je li autentifikacija bila uspješna ili ne;
                        
                     
                           (b)
                        
                        
                           datum i vrijeme pristupa;
                        
                     
                           (c)
                        
                        
                           status polja za davanje ili povlačenje privole.
                        
                     
            
               2.   Kopija evidencije aktivnosti alata šalje se središnjem sustavu. Čuva se najdulje godinu dana od isteka produljenog razdoblja zadržavanja dosjea zahtjeva, ako nije potrebna za postupke praćenja koji su već započeli.. Nakon toga automatski se briše.
               Takva se evidencija smije upotrebljavati samo za potrebe članka 69. stavka 4. Uredbe (EU) 2018/1240.
            
         
         
            Članak 10.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 22. veljače 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 236, 19.9.2018., str. 1.
         
         
            (2)  Uredba (EU) 2017/2226 Europskog parlamenta i Vijeća od 30. studenoga 2017. o uspostavi sustava ulaska/izlaska (EES) za registraciju podataka o ulasku i izlasku te podataka o odbijanju ulaska za državljane trećih zemalja koji prelaze vanjske granice država članica i određivanju uvjeta za pristup EES-u za potrebe izvršavanja zakonodavstva te o izmjeni Konvencije o provedbi Schengenskog sporazuma i uredbi (EZ) br. 767/2008 i (EU) br. 1077/2011 (SL L 327, 9.12.2017., str. 20.).
         
            (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).
         
            (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (SL L 64, 7.3.2002., str. 20.).
         
            (5)  SL L 176, 10.7.1999., str. 36.
         
         
            (6)  Odluka Vijeća 1999/437/EZ od 17. svibnja 1999. o određenim aranžmanima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dviju država provedbi, primjeni i razvoju schengenske pravne stečevine (SL L 176, 10.7.1999., str. 31.).
         
            (7)  SL L 53, 27.2.2008., str. 52.
         
         
            (8)  Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).
         
            (9)  SL L 160, 18.6.2011., str. 21.
         
         
            (10)  Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).